Sunnudaginn 1. desember komu rúmlega 450 manns saman á Icelandair Hótel Natura og perluðu nýtt „ Lífið er núna “ armband í tilefni af 20 ára afmæli Krafts . En í heildina voru 1814 armbönd perluð sem eru í sannkölluðum norðurljósalitum og seld til styrktar félaginu „ Þetta var dásamleg aðventustund og svo yndislegt hversu margir sáu sér fært að koma til okkar á fyrsta í aðventu og leggja okkur lið með því að perla nýju armböndin okkar . Salan á armböndunum er ein helsta fjáröflun okkar og eru öll armböndin perluð af sjálfboðaliðum “ , segir Elín Sandra Skúladóttir , formaður Krafts en hún opnaði aðventustundina ásamt dóttur sinni Karenu Ívu sem er fimm ára og finnst nýja armbandið vera í Frozen stíl . Kraftur hefur verið starfræktur núna í 20 ár og hefur allt árið 2019 einkennst af afmælisviðburðum hjá félaginu . Viðburðirnir hafa m.a. verið ýmiskonar vitundarvakning , útgáfa bókar , fræðsluvefur , heimildarmynd , hlaðvarp , ljósmyndasýning og ýmsir aðrir viðburðum . Perluviðburðurinn á Hótel Natura var sá síðasti á árinu og heppnaðist sérlega vel . Háir sem lágir mættu á svæðið og perluðu armbönd en hljómsveitin Ylja , Lalli töframaður og Prins Póló skemmtu líka viðstöddum . „ Þetta hefur verið virkilega viðburðarríkt og skemmtilegt ár sem við enduðum svo sannarlega með stæl . En nú eru afmælisarmböndin okkar komin í sölu á vefnum okkar www.kraftur.org en þau eru til í tveimur stærðum fyrir fullorðna og svo í barnastærð . Frábær jólagjöf fyrir alla sem gefur áfram “ , segir Elín enn fremur . Kraftur vill nota tækifærið og þakka öllum þeim sem komu fram á viðburðinum , sem lögðu hönd á perlu og þeim sem studdu félagið með einum eða öðrum hætti . Hér má sjá skemmtilegar myndir frá viðburðinum sem ljósmyndarinn Freyja Gylfadóttir tók .